Mandag kveld sa alle tre partiene ja til avtalen de har forhandlet frem de siste fire ukene. Dermed kunne de erklære at byrådsplattformen til Arbeiderpartiet, MDG og SV var klar.

Det betyr at det er de samme partiene som har styrt siden 2015, som skal styre byen videre frem mot 2023.

Plattformen, eller avtalen, er politikernes plan for Oslo og byens innbyggere de neste fire årene.

–De neste fire årene er avgjørende for å lykkes med å løse de store utfordringene vi har i vår tid, sa Raymond Johansen da pressekonferansen startet.

Raymond Johansen (Ap) mener den nye plattformen vil bidra til å løse de store utfordringene i vår tid. Foto: Heidi Fjørtoft Klokk / NRK

I avtalen lover partiene blant annet at Oslo skal bli verdens første utslippsfrie storby i 2030.

– En grønn politikk må være rød for å lykkes, og en rød politikk må være grønn for å vare, sa byrådsleder Raymond Johansen (Ap).

Vil skrinlegge utbygging av E6 og E18

Johansen lovet at de vil jobbe for 60 km/t fartsgrense på hovedveiene hele året, også på riksveiene.

De ønsker seg også 30-sone som ny standard fartsgrense i tettbebygd strøk, mot dagens 50-grense. De vil også søke staten om å bli pilotkommune med 20-sone rundt barneskoler.

For første gang sa Johansen at det er klart at utbyggingen av E6 Oslo øst må skrinlegges.

I tillegg åpner de opp for å øke bompengene, og gjøre det vanskeligere å parkere og kjøre i byen. På den måten vil de nå målene om å kutte klimagassutslipp og redusere biltrafikken, samtidig som de sikrer penger til viktige kollektiv- og sykkelprosjekter.

Billigere bussbillett

Lan Marie Berg fra MDG sa at de vil kutte prisene på enkeltbilletter på buss og T-bane med 20 prosent.

Det betyr i praksis fra 36 kroner til 29 kroner. Det blir ikke prisøkning på månedskort.

De vil også utvide familierabatten til å gjelde hele uken, utenom rushtiden. Det skal gjøres i samarbeid med det nye storfylket Viken.

En smilende Lan Marie Berg presenterte den nye politiske plattformen. Foto: Heidi Fjørtoft Klokk / NRK

I den nye byrådsplattformen har de blitt enige om flere ting som skal kutte klimagassutslipp. De skal blant annet sette av 300 millioner mer for å folk til å velge miljøvennlig.

– Vi sier også nei til store motorveier som E18 og E6, fordi det vil øke trafikken og utslippene, sa Berg på pressekonferansen.

Berg mener den nye plattformen er den grønneste politiske plattformen som har blitt presentert noe sted i verden, noen gang.

Vil sparke private aktører og kutte kjøtt

De tre partiene slår også fast at det kun er kommunen eller ideelle som skal drive alle sykehjemmene i kommunen innen 2023.

De lover også at en av fire nye jobber i Norge skal skapes i Oslo.

I tillegg vil de innføre gratis deltidsplass i aktivitetsskolen, også på 2. og 3. trinn i de sju bydelene som i dag bare har gratistilbud i førsteklasse.

Det betyr at hele byen nå får gratis AKS til og med 3. klasse.

De ønsker også å få med folk og bedrifter på en treplantingsdugnad, der de skal plante 100.000 nye trær innen 2030.

For å få folk til å spise mindre kjøtt, skal det alltid være et vegansk alternativ i alle kommunens kantiner og institusjoner. Det gjelder også alle de videregående skolene i Oslo. Slik håper de å halvere kjøttforbruket.

– Et mer plantebasert kosthold er bra for mennesker, det er bra for dyrene og det vil gi store kutt i klimagassutslippene, sa Lan Marie Berg.

– Vegetarmat er populært og sunt, og derfor tenker jeg også at dette er noe som folkehelseministeren vår blir glad for, sa hun og henviste til folkehelseminister Sylvi Listhaug (Frp).

Legger fotomuseet på is

Siden 2015 har det vært planlagt et fotomuseum på Sukkerbiten i Oslo. Det har vært utlyst arkitektkonkurranse, og planen har vært å bygge et museum på 5000 m² mellom Operaen og det nye Munchmuseet.

Men det blir nå lagt på is, i den nye plattformen. Partiene ønsker heller å utrede muligheten for å kunne gjøre hele Sukkerbiten til et friområde.

De vil blant annet etablere flere badeplasser og fjordbad langs havnepromenaden, og jobbe for flere badstuer og badehus.

Partiene i Oslo har lenge vært splittet i hva man skal gjøre med området mellom Operaen og Sørenga.

Ti Osloløfter i byrådsplattformen 2019-2023 Ekspandér faktaboks I Oslo skal det være små forskjeller og sterke fellesskap, og vi skal aktivt utjevne forskjeller slik at alle får like muligheter til å leve gode liv. I Oslo skal vi skape flere grønne arbeidsplasser og få flere skal i jobb. Det gir trygghet, frihet og mestring for den enkelte og økte inntekter til fellesskapet. I Oslo skal vi være en utslippsfri by med ren luft, bedre og billigere kollektivtilbud, flere sykkelveier og bærekraftig mat, hvor det enklere å leve grønt i hverdagen. I Oslo skal vi jobbe innovativt med å raskere redusere materielt forbruk, slik at vi får et konkurransefortrinn i overgangen til en sirkulær økonomi og ny grønn industri. I Oslo skal alle barn ha en god oppvekst med trygge voksne, der de får leke sammen og lære det de trenger for å mestre veien videre til voksenlivet. I Oslo skal vi legge til rette for god folkehelse, gi alle rask og riktig helsehjelp, og sørge for at alle eldre får en aktiv alderdom med den omsorgen og hjelpen de trenger. I Oslo skal vi ha levende nabolag der alle har et trygt sted å bo, med aktiviteter og opplevelser for alle, rikere naturmangfold og kort vei til flotte friluftsopplevelser. I Oslo skal det være trygt å bevege seg i hele byen. Vi skal forebygge i samarbeid med Oslopolitiet, ha god beredskap og tilpasse oss klimaendringene. I Oslo skal alle få være den de er og møtes med toleranse, respekt og inkludering, med frihet til å ytre seg fritt og til å tro eller ikke tro. I Oslo skal alle møte tjenester som tar utgangspunkt i deres behov, og kommunen skal utvikles sammen med innbyggere, medarbeidere, frivilligheten, ideelle og næringslivet.

Har større oppslutning

Forskjellen er at MDG og SV denne gangen fikk større oppslutning enn ved forrige valg, og derfor har hatt mulighet til kreve mer i forhandlingene med Arbeiderpartiet.

Plattformen blir presentert i den gamle arbeidsanstalten ved Prinds Christian Augusts Minde i Storgata.

Hvem som skal sitte i byrådet får vi først vite på onsdag. Ap, MDG og SV er mindretallsbyråd, og har 27 av 59 representanter. Derfor trenger de partiet Rødt som støtteparti.

Det er likevel ikke laget noen formell samarbeidsavtale med partiet, slik de har hatt de siste fire årene.

Onsdag ettermiddag møtes også det nye bystyret for første gang.